Karsten Nonbo (V), 2004-04-16:
Jeg har faktisk fået, føler jeg selv, Venstres folketingsgruppes bemyndigelse til at rose Socialdemokraterne lidt for den holdningsændring, der er sket.
Det synes jeg er flot.
Jeg tænker på denne lov, jeg tænker på rockerloven, jeg tænker på flere love med højere straffe, hvor vi har fået Socialdemokraterne med.
Faktisk synes jeg, at Socialdemokraterne er blevet meget pænere i opposition, end de var, da de var i regering.
Med 8 år mere
er de helt flotte, så er de oppe på vores niveau. Problemet er så bare, at vi til den tid nok har flyttet os, men det er flot, det forslag, der er fremme her. Selvfølgelig mener jeg ligesom Socialdemokraterne, at efterlyste personer ikke skal have udbetalt pension.
Det er noget, jeg selv har kæmpet for i min tid som socialudvalgsformand.
På et tidspunkt havde vi et problem med at få daværende justitsminister Erling Olsen til ligesom at kunne indse, at det var et problem.
Men det lykkedes, og han sagde noget, der var meget klogt på daværende tidspunkt.
Det var, at skal man stå til rådighed for arbejdsmarkedet, så kan man ikke være efterlyst, og derfor kan vi jo bruge lige netop den løftestang, at er man efterlyst, så kan man ikke få udbetalt de her aktivydelser.
Nu er der så det ved det, at pensionen er en passivydelse, som skal klares på en lidt anden måde,
men tilgangsvinklen fra Socialdemokraterne er ganske god.
Vi skal nok bare have gjort den lidt bedre.
Der er, som socialministeren har nævnt, problemerne omkring de efterlyste personer.
Kan man efterlyse en person, man rent faktisk godt ved hvor bor, hvis vedkommende bor i udlandet?
Det skal vi nok også have justitsministeren til at kigge på, for det kan man jo egentlig godt.
Man kan jo gøre det, der hedder at sætte et spærrekort for dem.
Det vil sige, at man tager dem, når de kommer her til landet.
Men det ville være rart at kunne have gasset dem ud - hvis vi nu går over i dyresproget - ved at stoppe pensionen i udlandet.
Så det er jeg helt enig med Socialdemokraterne i, for det ligger vistnok i det her lovforslag, at det gælder dem, der sidder i udlandet og modtager pension.
Sådan har jeg ligesom læst lovforslaget, og det er jeg ganske enig med Socialdemokraterne i.
Der er også et andet problem, vi skal have kigget på, og det er underretningen.
Jeg ser gerne, at socialministeren og justitsministeren sætter sig sammen og kigger lidt på
underretningen, for jeg mener, at det ikke skal være en underretning under bordet, men en underretning over bordet, således at man pålægger politiet en pligt til skriftligt at underrette det pensionsudbetalende kontor om, at de skal stoppe denne ydelse. Jeg kan huske, at det ved den anden ydelse var noget med, at så kunne man lige ringe ned til sagsbehandleren, og så kunne sagsbehandleren sige: Der er noget, du lige skal snakke med politiet om.
Det virkede nærmest som sådan noget underhåndennoget, hvor man gjorde sagsbehandleren på kommunekontoret til gidsel.
Nej, det skal være sådan, at når sagsbehandleren stopper det, så er det, fordi sagsbehandleren har fået en ordre fra politiet, så vi ikke gør sagsbehandleren eller den pensionsudbetalende til bussemand i denne her sag.
Det skal være sådan, at vedkommende kan hive et stykke papir op og sige: Prøv at se, på det her stykke papir står der, at jeg foretager mig noget ulovligt, hvis jeg udbetaler pensionen til dig. Så der er nogle juridiske aspekter, vi skal have kigget på, og derfor ville jeg meget gerne bede både socialministeren og justitsministeren om at sætte sig sammen og komme med noget konstruktivt, der indeholder den ånd, som Socialdemokraterne kommer med her.
Noget, som vi kan bruge og forhåbentlig noget, der er så godt, at skulle vi vente på det til den kommende lovsamling, så venter jeg hellere på noget godt, end at jeg farer frem med noget, som måske ikke er gennemarbejdet.
Så jeg ser med glæde frem til et initiativ fra socialministeren og justitsministeren, et koordineret initiativ, men igen: Jeg går ikke af vejen for at rose Socialdemokraterne for at have fremsat det her
lovforslag.